**Par 2020. gada 2. jūnija Eiropas Savienības neformālo Sporta ministru videokonferenci par jaunā koronavīrusa (COVID-19) ietekmi uz sporta jomu**

2020. gada 2. jūnijā notiks otrā ES sporta ministru neformāla videokonference. Gan iepriekšējās diskusiju ietvaros, gan ekspertu līmenī ES dalībvalstis regulāri apmainās ar informāciju par veiktajiem pasākumiem un nākotnes plāniem sporta jomā, ņemot vērā COVID19 izraisīto krīzi, tostarp treniņu norisi, veselības un drošības pasākumu ievērošanu sporta iestādēs, kā arī dažāda veida atbalstu, tostarp arī ES finansējuma iespējas.

Ņemot vērā, ka daļa ES dalībvalstu pakāpeniski sāk atcelt stingros ierobežojumus, kas tika ieviesti, lai mazinātu Covid-19 izplatību, kā arī valsts sāk domāt par nākotnes darbībām attiecībā uz risku mazināšanu, šajā neformālajā videokonferencē ministru **diskusijai tiek izvirzīti divi jautājumi**:

*1. Lai ilgtspējīgi atsāktu nozares darbību, kādi īstermiņa, vidēja termiņa un ilgtermiņa pasākumi ir veikti vai tiek plānoti? Kādi ir galvenie izaicinājumi?*

 Sporta aktivitātes pašlaik tiek regulētas atbilstoši 2020.gada 7.maija grozījumiem Nr.254, 2020. gada 12. marta rīkojumā Nr. 103 „[Par ārkārtējās situācijas izsludināšanu](https://likumi.lv/ta/id/313191-par-arkartejas-situacijas-izsludinasanu)”, kas nosaka, ka pašlaik atļauts organizēt nodarbības un treniņus izņemot cīņas sporta veidus, aizliegtas nodarbības un treniņi bērniem līdz 7 gadu vecumam, atļauts piedalīties sporta nodarbībās iekštelpās ievērojot 2 metru distanci un stingras higiēnas prasības, telpās drīkst uzturēties ne vairāk kā 25 cilvēki, ne ilgāk kā trīs stundas, bet ārpus telpām - neierobežotu laiku.

No 1.jūnija (2020.gada 21.maija grozījumi Nr.279) neievērojot 2 m distanci, būs atļauti sporta treniņi (nodarbības) tādiem sportistiem, kuri ir Latvijas pieaugušo izlašu, Latvijas Olimpiskās vienības un Latvijas Paralimpiskās vienības dalībnieki, kā arī tādu komandu sporta spēļu augstāko līgu komandu dalībnieki, kuri veic no rakstveida līguma izrietošus sportista pienākumus. Tomēr tas nebūs attiecināms uz cīņu sporta veidu sportistiem. Tāpat tiks atļauts organizēt dienas sporta nometnes ievērojot distancēšanos un citas epidemiologu noteiktās prasības.

Pamatojoties uz epidemioloģisko situāciju valstī, *Izejas stratēģija* *(Exit strategy)* Latvijā tiek īstenota dažādos posmos. Latvijā krīzes laikā individuālas sporta aktivitātes ārpus telpām nebija aizliegtas. Šīs aktivitātes varēja veikt, ievērojot epidemiologu noteiktos drošības pasākumus. Šobrīd plānots, ka pēc iespējamās ārkārtējās situācijas beigām (9. jūnija) būs atļautas sporta sacensības ar ierobežotu personu skaitu (līdz 50 personām iekštelpās un līdz 200 personām ārtelpās bez skatītājiem). Tāpat plānots, ka gan sporta sacensību, gan treniņu laikā personas varēs neievērot 2 m distanci, turklāt nebūs ierobežojumu piedalīties par 7 gadiem jaunākām personām.

Negatīvās sekas uz sporta nozari būs jūtamas ilgtermiņā, jo prognozējams, ka atsevišķi ierobežojumi saglabāsies vēl ilgstoši, kā arī būtiski varētu samazināties sporta organizāciju piesaistītais privātais finansējums. Privātā finansējuma prognozētais samazinājums ir saistīts ar to, ka Covid-19 izraisīto seku dēļ uzņēmumiem būs jāpārstrukturē savas izmaksas, kā rezultātā ziedojumiem vai sponsorēšanai (mārketinga izdevumiem) paredzētā izdevumu daļa būtiski samazināsies vai arī tiks izmantota tiešiem mārketinga izdevumiem (piemēram, reklāmai), kas attiecīgi ietekmēs sporta (arī citu sabiedriskā labuma nozaru) organizāciju iespēju piesaistīt finansējumu pamatdarbības nodrošināšanai. Īpaši kritiski tas būs lielajām sporta organizācijām, kuru ieņēmumu struktūrā piesaistītais privātais finansējums veido būtisku to ieņēmumu daļu. Lai mazinātu COVID-19 krīzes radīto negatīvo seku ietekmi uz sporta nozari un nodrošinātu sporta nozares ilgtspēju, plānots īstenot finansiālā atbalsta programmu, sniedzot atbalstu augstas klases sportam, sporta federāciju pamatdarbības nodrošināšanai, tautas un jaunatnes sporta programmām, paralimpiskā sporta attīstībai, kā arī finanšu situācijas stabilizēšanai sporta nozares valsts kapitālsabiedrībās.

**Latvija uzskata**, ka galvenais izaicinājums ir riski un nenoteiktība saistībā ar vīrusa turpmāku izplatību, turklāt līdz ar sporta iespēju būtisku paplašināšanu cilvēki būs aktīvāki, tāpēc ir īpaši būtiski sporta nozarē nodrošināt visu nepieciešamo piesardzības pasākumu īstenošanu, lai nodrošinātu drošu sportošanu.

Papildus, **Latvija uzsver** ienākumu zaudēšanu kā būtisku izaicinājumu sporta organizācijām. Gandrīz divus mēnešus ilgā dīkstāve sporta zālēs, peldbaseinos un citos sporta infrastruktūras objektos, kā arī aizliegums organizēt sporta pasākumus ir būtiski negatīvi ietekmējusi organizāciju finansiālo stāvokli, tāpēc ir būtiski īstenot mērķtiecīgu finansiālā atbalsta programmu sporta nozares ilgtspējas nodrošināšanai.

*2. Lai atjaunotu sporta nozares pilnvērtīgu darbību un padarītu sporta nozari izturīgāku pret krīzēm, kādiem vajadzētu būt galvenajiem sadarbības punktiem starp dalībvalstīm, Eiropas Savienību (ES) un sporta kustību? Kāds atbalsts ES un valstu līmenī šobrīd ir pieejams sporta nozarei?*

**Latvija** **uzskata**, ka sadarbībā starp dalībvalstīm, Eiropas Savienības institūcijām, sporta kustību un citām iesaistītajām pusēm jāapsver starptautisko sporta pasākumu pārdomāta plānošana nākamajiem diviem gadiem, lai īsā laika posmā novērstu lielu skaitu līdzīgu notikumu vai liela mēroga pasākumu vienlaicīgu norisi. Sadarbībā ar starptautiskām sporta organizācijām jāapsver finansiālais atbalsts lielo pasākumu plānotājiem un jāatrod mehānismi, kā samazināt finansiālos zaudējumus visām iesaistītajām pusēm. Mehānismi varētu ietvert zemākus organizācijas standartus, lai sporta kustība nākamos divus gadus varētu organizēt dažādus sporta pasākumus, veicot mazāk ieguldījumus un izpildot zemākus kritērijus pasākumu organizēšanā (mazāka ietilpība sporta būves, zemāki balvu fondi u.c.). ES līmeni būtu nepieciešamus pastiprināt sportistu veselības pārbaudes liela mēroga pasākumos un profesionālajās līgās un izstrādāt vadlīnijas šīs darbības atbalstam.

Ir nepieciešami rīki un mehānismi, kas ļautu samazināt finansiālos zaudējumus no plānoto pasākumu organizēšanas un sporta spēļu organizēšanas, jo saistībā ar COVID-19 krīzi, ir samazinājusies sporta paterētāju pirktspēja.

Ņemot vērā to, ka dalībvalstis un ES jau ir uzsākušas darbu pie izejas stratēģijas, **Latvija ierosina** nākotnē izstrādāt krīzes vadlīnijas visai sporta kustībai ar daudzpakāpju risinājumiem un “kas būtu, ja” modeļiem. Tajos varētu ietilpt norādes sporta nozarei attiecībā uz ārkārtas pasākumiem, stabila izaugsmes plāna izstrāde ar finanšu prognozēm un risku analīze lieliem notikumiem un organizācijām. Sporta nozarei jāspēj līdzsvarot vairākas komponentes – sociālie, profesionālie un finansiālie aspekti.

**Latvijas delegācija**

Delegācijas vadītājs:

Ilga Šuplinska, Izglītības un zinātnes ministre

Delegācijas dalībnieki:

Maija Zvirbule Izglītības un zinātnes ministrijas nozares padomniece izglītības, sporta nozarē un jaunatnes jomā;

Edgars Severs Valsts sekretāra vietnieks - Sporta departamenta direktors

Izglītības un zinātnes ministre Ilga Šuplinska

Vīza: valsts sekretāre Līga Lejiņa

K. Reinfelds

67047806, kristaps.reinfelds@izm.gov.lv